CELEX ID: 32012R0715
Publication Date: 2012-07-30

Document:
KOMISIJOS ĮGYVENDINIMO REGLAMENTAS (ES) Nr. 715/2012
2012 m. liepos 30 d.
kuriuo iš dalies keičiamas Reglamentas (ES) Nr. 42/2010 dėl tam tikrų prekių klasifikavimo Kombinuotojoje nomenklatūroje
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
remiantis Komisijos reglamento (ES) Nr. 42/2010 (2) priede pateiktos lentelės 3 skilties antra pastraipa, tos lentelės 1 skiltyje aprašytas tablečių pavidalo valgomasis produktas dėl savo sudėties, pateikimo ir dėl to, kad jis vartojamas kaip maisto papildas, neatitinka Kombinuotosios nomenklatūros 19 skirsnio 2 pastabos b punkto 2 papunkčio reikalavimų. Todėl produktas nepriskirtinas 19 skirsniui;
(2)
remiantis 2009 m. gruodžio 17 d. Europos Sąjungos Teisingumo Teismo priimtu sprendimu Swiss Caps jungtinėse bylose C-410/08-C-412/08 (3), ir visų pirma jo 33 dalimi, valgomieji produktai, numatomi vartoti kaip maisto papildai, priskirtini KN 2106 pozicijai tik tuo atveju, jeigu aptariami maisto produktai nenurodyti kitoje vietoje. Todėl maisto produktai, numatomi vartoti kaip maisto papildai, gali būti priskirti kitoms KN pozicijoms, kuriose jie aprašyti tiksliausiai;
(3)
todėl valgomojo produkto pateikimu ir todėl, kad jis vartojamas kaip maisto papildas, negalima remtis jo nepriskiriant KN 19 skirsniui. Dėl to būtina nurodyti, kad produktas neatitinka KN 19 skirsnio 2 pastabos b punkto 2 papunkčio reikalavimų vien tik dėl savo sudėties;
(4)
todėl atitinkamai turėtų būti pakeisti Reglamento (ES) Nr. 42/2010 priede pateiktos lentelės 3 skilties antroje pastraipoje nurodyti motyvai. Tačiau siekiant aiškumo, visas Reglamento (ES) Nr. 42/2010 priedas turėtų būti pakeistas nauju priedu;
(5)
šiame reglamente nustatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 42/2010 priedas pakeičiamas taip:
„PRIEDAS
Prekių aprašymas
Klasifikavimas
(KN kodas)
Motyvai
(1)
(2)
(3)
Produktas, kurio sudėtyje yra (masės %):
-
miežių želmenų miltelių
28,8
-
medaus
27,5
-
kviečių želmenų miltelių
21,5
-
mėlynžiedės liucernos miltelių
21,5
-
stearino rūgšties
0,4
-
pipirų
0,25
-
chromo pikolinato
0,01
(atitinka 8,7 μg chromo vienoje tabletėje)
Produktas teikiamas mažmeninei prekybai tablečių pavidalu ir vartojamas kaip maisto papildas (po vieną tabletę du kartus per dieną).
2106 90 98
Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 2106, 2106 90 ir 2106 90 98 atitinkančiais prekių aprašymais.
Kadangi produktas dėl savo sudėties neatitinka 19 skirsnio 2 pastabos b punkto 2 papunkčio reikalavimų, jis nepriskirtinas 19 skirsniui.
Produktas neatitinka 30 skirsnio 1 papildomosios pastabos reikalavimų, nes nenurodyta nei kokios konkrečios ligos atveju jis vartojamas, nei kokia jo veikliųjų medžiagų koncentracija. Dėl to produktas nelaikytinas augaliniu vaistiniu preparatu, kaip apibrėžta 3004 pozicijoje.
Todėl produktas laikytinas 2106 pozicijos aprašymą atitinkančiu maisto produktu, nenurodytu kitoje vietoje; jis vartojamas kaip dietinis papildas gerai sveikatos būklei ar gerai savijautai palaikyti. (Taip pat žr. Suderintos sistemos paaiškinimų 2106 pozicijos paaiškinimų antrosios pastraipos 16 punktą).“
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2012 m. liepos 30 d.

EuroVoc Classification:
Level 1: 100147
100157
Level 2: 100192
100257
Level 3: 2736
4380
All Descriptors: 3183
5751
6789